Žandárstvo

[náhľad|Príslušník česko-slovenského [Četníctvo|četníctva Ladislav Janda na koni (1938)]]
**Žandárstvo** (iné názvy: **žandarméria**, najmä staršie: **četníctvo**)  je vojenská organizovaná ozbrojená bezpečnostná zložka vykonávajúca funkciu polície. Príslušník žandárstva sa nazýva **žandár** (zastarano: *žandarm*) alebo (najmä staršie) **četník**. Slovo **žandárstvo** znamená aj povolanie či zamestnanie žandára.

Žandári boli prvýkrát zavedení vo Francúzsku a neskôr boli zavedení takmer vo všetkých európskych štátoch. V súčasnosti existujú žandárske zbory na Slovensku (*[[Žandársky zbor]]*), vo Francúzsku (*Gendarmerie nationale*), Taliansku (*Arma dei carabinieri*), Portugalsku (*Guarda Nacional Republicana*), Španielsku (*Guardia Civil*) a na Ukrajine (*Національна гвардія України* – Nacionaľna gvardija Ukrainy).

## Etymológia slova žandár
Slovo žandár(stvo), žandarm a žandarméria pochádza z francúzskeho výrazu *gens d'armes* [žɑ̃darm], ktoré znamená ozbrojení ľudia, ozbrojenci.

## Žandári na Slovensku

### Dejiny
Na území Slovenska existovali žandári podľa predpisov Rakúskej monarchie (od roku 1849 – na základe cisárskeho výnosu č. 8/1849, na území Uhorska mali právomoc len do roku 1867), Uhorska (od roku 1881), medzivojnovej ČSR (19201939) a vojnovej Slovenskej republiky (19391945).

V ČSR sa oficiálne označovali ako četníctvo, v období Slovenskej republiky sa názov „četníctvo“ formálne zmenil na „žandárstvo“ (vyhláška Prezídia MV č. 246/1939 zo dňa 6. októbra 1939), neskôr bol zákon č. 299/1920 Zb. o četníctve upravený zákonom o žandárstve č. 48/1944 Sl. z. Obsah a podstata zákona však zostali nezmenené. Žandárske organizácie a formácie boli zrušené nariadením SNR č. 6/1945 Zb. n. SNR a ich príslušníci mohli byť prevzatí do služieb Národnej bezpečnosti, ak sa aktívne zúčastnili na boji slovenského národa proti nemeckému nacizmu a po náležitom preverení.

Žandári slúžili na udržiavanie verejného poriadku a potláčanie nežiadúcich prejavov obyvateľstva napr. hladové demonštrácie, štrajky, pochody za prácu a chlieb a pod. Žandári okrem toho kontrolovali napr. poľovnícke a rybárske lístky, prepravu dobytka, chytali pašerákov tabaku, boli vysielaní na stráženie obilia.
Pole pôsobnosti česko-slovenského četníctva bolo predovšetkým na vidieku, mimo obvodov miest, kde vykonávala poriadkovú službu mestská a štátna polícia. Hierarchicky spadalo pod pôsobnosť ministerstva vnútra. Vyšší dôstojníci boli prevažne Česi.

### Súčasnosť
Po desaťročiach neexistencie žandárstva na Slovensku, bol 1. júla 2025 na Slovensku zriadený Žandársky zbor. Jeho príslušníci sa nazývajú žandári. I Úlohy spojené s odborným, organizačným a technickým zabezpečením činnosti Žandárskeho zboru plní Vojenská polícia. Prvé žandárske hliadky boli na území Slovenska nasadené 12. decembra 2025, na obvodných oddeleniach Policajného zboru SR Malackách, Bánovciach nad Bebravou, Slovenskej Ľupči a Kapušanoch. Žandári pracujú v 12-hodinových denných alebo nočných službách. Úlohy Žandárskeho zboru, plnia žandári v poľnom odeve vzor 2007 ( zelená digitálna potlač, "LES"), s identifikačným číslom, umiestneným nad pravým vreckom poľnej blúzy a žltým rukávovým označením s nápisom „ŽANDÁRI“. Vozidlá používané Žandárskym zborom sú označené nápisom „ŽANDÁRI“.

**<u>Oprávnenia žandára</u>**

V zmysle Zákona č. 150/2025 Z. z. Zákon o niektorých opatreniach na zvýšenie odolnosti Slovenskej republiky v oblasti obrany a bezpečnosti, o brannej povinnosti a o zmene a doplnení niektorých zákonov majú žandári tieto oprávnenia:

* § 26 Oprávnenie požadovať informácie
* § 27 Oprávnenie požadovať preukázanie totožnosti
* § 28 Oprávnenie na zaistenie osoby
* § 29 Oprávnenie zaistiť vec
* § 30 Oprávnenie odňať zbraň
* § 31 Oprávnenie na zastavenie a prehliadku dopravného prostriedku
* § 32 Oprávnenie pri zabezpečovaní kontroly hraníc Slovenskej republiky
* § 33 Oprávnenie zakázať vstup na určené miesto alebo prikázať zotrvanie na určenom mieste
* § 35 Oprávnenie použiť donucovacie prostriedky

## Referencie

Kategória:Polícia